|  |
| --- |
|  |
| Velkommen til aflastningsopholdi Vordingborg Kommune |

**Beskrivelse af aflastningsophold**

Aflastningsophold bevilges efter Serviceloven. Det er visitationsenheden i Vordingborg Kommunes Ældresekretariat, der bevilger opholdet efter ansøgning.

Et aflastningsophold er et midlertidigt, målrettet og tidsbegrænset ophold på et af Vordingborg Kommunes plejecentre. Der betales efter gældende takster.

Du skal derfor bibeholde din folkeregisteradresse under opholdet, også selvom du søger plejebolig.

Aflastningsopholdet finder sted i handicapvenlige omgivelser. Aflastningsophold giver mulighed for at samle kræfter, restituere sig efter sygdom og arbejde med at få færdigheder tilbage i muligt omfang.

Aflastningsophold kan bevilges som aflastning for pårørende.

Borgeren skal i forbindelse med opholdet give samtykke til at relevante oplysninger må indhentes fra læge, sygehus m.m.

**Personalet**

Vi bestræber os på, at det så vidt muligt er det samme personale, du har kontakt med i hele forløbet. Vi har jævnligt elever tilknyttet.

Personale tilbyder omsorg, pleje, træning i daglige færdigheder, aktivitet og vejledning om kost, medicin, levevis og meget andet.

Personalet samarbejder med andre faggrupper. Bl.a. med ergoterapeut, fysioterapeut og kostvejleder samt praktiserende læge. Det betyder, at vi i vores samarbejde kan opnå de bedste tilbud til dig under opholdet hos os.

**Pårørende**

* Det forventes at én af de pårørende er plejepersonalets kontakt til familien.
* Der afholdes indflytningssamtale og opfølgende samtaler efter behov. Afslutning af opholdet planlægges i dialog med borgeren og pårørende.
* Der udarbejdes pleje-/ og handleplaner under opholdet. Disse opbevares elektronisk og udskrifter herfra placeres i Borgerbogen.
* Borgeren tager stilling til, om pårørende må have adgang til Borgerbogen.
* Pårørende er altid velkomne og har mulighed for at deltage i det daglige liv eksempelvis gå tur, deltage i aktiviteter og arrangementer.
* Pårørende, der ønsker det, kan spise med mod betaling. Maden skal bestilles dagen før, medmindre der er café i distriktet. (Der er ikke café på Solvang og Rosenvang, her henvises til Café Brænderigården)
* Der kan købes kaffe og te.
* Der er mulighed for at bestille lagkage, kringle eller andet mod betaling.

**Forsikring**

Det er borgerens egen forsikring, der er gældende under opholdet.

Bortkomne effekter eller skader ved hændeligt uheld, kan ikke forventes erstattet. Vask af uldtøj eller andet sart vasketøj foretages ikke. Forsvundne effekter anmeldes til eget forsikringsselskab og til politiet.

**Indretning**

Den midlertidige plads er indrettet til midlertidigt ophold. Boligen rengøres inden nyt ophold, men istandsættes ikke. Derfor skal personlige genstande fx stå frit uden at vægge beskadiges.

**Huskeseddel**

Ved ankomsten til aflastningsophold skal medbringes:

* Behageligt tøj og sko, der er gode at gå i
* Tøjet skal mærkes med navn
* Medicin og store doseringsæsker
* Kropshampoo, hårshampoo, hudcreme og evt. zinksalve (Parfumefrit og svanemærket, hvis muligt)
* Tandbørste, tandpasta og plastik tandkrus
* Barbermaskine
* Lille neglesaks og neglerenser
* Termometer (digitalt) og vatpinde
* Vaskeposer til strømper - 2 stk.
* Bleer eller andet bevilget inkontinens produkt
* Slumretæppe til middagslur
* Dyne og hovedpude
* Urinprøveglas (fra apoteket), hvis behovet opstår
* Skumvaskeklude, 4 pakker
* Personlige ting (billeder, blade m.m.)
* Bevilgede hjælpemidler

**Afdeling for Pleje og Omsorg**

Postboks 200 Telefon 55 36 29 10

Storegade 56 hverdage kl. 10 - 12

4780 Stege